钦定古今图书集成/明伦汇编/氏族典/第259卷 > 王暕
## 钦定古今图书集成/明伦汇编/氏族典/第259卷 > 王暕

按《梁书王暕传》：“暕字思晦，琅邪临沂人。父俭，齐太尉
南昌文宪公。暕年数岁而风神警拔，有成人之度。时
文宪作宰，宾客盈门，见暕相谓曰：‘公才公望复在此
矣。弱冠选尚淮南长公主，拜驸马都尉。除员外散骑
侍郎，不拜。改授晋安王文学，迁庐陵王友、秘书丞。明
帝诏求异士，始安王遥光表荐暕，除骠骑从事中郎。
高祖霸府开，引为户曹属，迁司徒左长史。天监元年，
除太子中庶子，领骁骑将军，入为侍中，出为宁朔将
军、中军长史。又为侍中，领射声校尉，迁五兵尚书，加
给事中。出为晋陵太守。征为吏部尚书，俄领国子祭
酒’。”暕名公子，少致美称，及居选曹，职事修理，然世贵
显，与物多隔，不能留心寒素，众颇谓为刻薄。迁尚书
右仆射，寻加侍中，复迁右仆射，以母忧去职。起为云
麾将军、吴郡太守，还为侍中、尚书左仆射，领国子祭
酒。普通四年冬，暴疾卒，时年四十七。诏赠侍中、中书
令、中军将军，谥曰靖。有四子：训、承、穉、𬣙并通显。